NOTĂ INFORMATIVĂ
privind necesitatea elaborării proiectului de hotărîre de Guvern

pentru aprobarea Regulamentului privind ajustarea periodică a

valorii contractelor de achiziţii publice cu executare continuă,

încheiate pe un termen mai mare de un an

Întru executarea art.72, alin.(4) din Legea nr.131 din 3 iulie 2015 privind achizițiile publice (Monitorul Oficial nr.197-205/402 din 31.07.2015), a fost elaborat proiectul de hotărîre de Guvern pentru aprobarea Regulamentului privind ajustarea periodică a valorii contractelor de achiziţii publice cu executare continuă, încheiate pe un termen mai mare de un an.

Necesitatea elaborării Regulamentului menționat a fost dictată de lipsa unui mecanism de ajustare a valorii contractelor de achiziții publice cu executare continuă, încheiate pe un termen mai mare de un an, or inexistența acestei posibilități pune în imposibilitate realizarea scopului pentru care părțile s-au antrenat în raporturi contractuale, dat fiind faptul că din cauza majorării prețurilor pentru bunurile, lucrările sau serviciile contractate, în rezultatul creșterii ratei inflației, operatorul economic nu obține profitul scontat, stabilit la întocmirea ofertei, sau în cazul descreșterii ratei inflației autoritatea contractanta nu utilizează eficient banii publici de îndată ce prețurile pentru bunurile, lucrările sau serviciile solicitate au scăzut considerabil.

Totodată, lipsa mecanismului de ajustare a valorii contractelor de achiziţii publice este cauza neexecutării clauzelor contractuale, fapt ce duce nemijlocit la rezilierea acestor contracte, și ulterior la inițierea unor noi proceduri de achiziţie publică, care duc la rândul lor la cheltuieli suplimentare de timp și resurse financiare.

În acest context, Regulamentul privind ajustarea valorii contractelor de achiziţii publice cu executare continuă, încheiate pe un termen mai mare de un an, vine să reglementeze un mecanism eficient și transparent de ajustare a valorii contractelor, benefic atât pentru autorităţile contractante cât și pentru operatorii economici prin prisma creșterii substanțiale a încrederii acestora în sistemul achiziţiilor publice, datorită minimizării riscurilor ce ar putea să apară vis-a-vis de majorarea valorii contractelor de achiziţie publică și în același timp prin micşorarea numărului contractelor reziliate din aceleași motive expuse mai sus, fapt ce va duce la economisirea timpului și la executarea cu bună credință a clauzelor contractuale.

Astfel, proiectul Regulamentului menționat prevede mecanismul de ajustare, care reprezintă indicele anual al inflației, aplicat în raport cu valoarea contractului de achiziție publică, exceptând valoarea executată în primul an de gestiune al acestuia.

Reieșind din cele expuse, menţionăm că prin aprobarea Regulamentului privind ajustarea contractelor de achiziţii publice cu executare continuă, încheiate pe un termen mai mare de un an, se urmărește crearea unui cadru juridic funcțional și eficient în domeniul achiziţiilor publice, precum și ajustarea legislaţiei naţionale la bunele practici intonaționale, minimalizarea riscurilor și cheltuielilor care pot apărea în urma rezilierii contractelor, costuri aferente inițierii și desfășurării unor noi proceduri de achiziţie publică, și totodată creșterea substanțială a credibilității operatorilor economici în sistemul achiziţiilor publice în ansamblu.

**Aspectul financiar.** Implementarea proiectului respectiv nu necesită alocarea unor mijloace financiare suplimentare din bugetul de stat.

**Aspectul organizatoric.** In conformitate cu prevederile legislaţiei în vigoare, nu este necesară crearea unor instituții noi pentru realizarea proiectului respectiv.

**Aspectul normativ.** Conform prevederilor proiectului, Hotărîrea Guvernului Republicii Moldova nr. 640 din 19 iulie 2010 „Cu privire la aprobarea Regulamentului privind ajustarea periodică a valorii contractelor de achiziţii publice cu executare continuă, încheiate pe un termen mai mare de un an”, urmează a fi abrogată.

În contextul celor enunțate, Ministerul Finanțelor propune spre aprobare proiectul Hotărârii Guvernului pentru aprobarea Regulamentului privind ajustarea periodică a valorii contractelor de achiziţii publice cu executare continuă, încheiate pe un termen mai mare de un an.

**Ministru Octavian ARMAȘU**